***INTERVJU: ŽARKO KORAĆ***

***Piše: Tamara Nikčević***

 ***KOGA ŠTITIMO KADA LAŽEMO ZA DRŽAVU***

*Da li je Srbija ruska gubernija? Hoće li predsjednik Tomislav Nikolić zaista pomilovati bivšeg šefa DB-a Srbije, Radomira Markovića, pravosnažno osuđenog za četvorostruko ubistvo na Ibarskoj magistrali i ubistvo Ivana Stambolića? Zašto se u Srbiji danas rehabilituje Draža Mihailović i traži glava Sonje Biserko? Na ova pitanja odgovara predsjednik Socijaldemokratske unije i potpredsjednik Skupštine Srbije, Žarko Korać.*

Iako je još prošle nedjelje ambasador Ruske Federacije u Beogradu, Aleksandar Čepurin Srbiju uopredio sa „devojkom spremnom na sve“ – označivši, pritom, „crvene linije“ preko kojih Moskva nikada neće preći - srpski *državni vrh* i daljećuti. Sa druge strane, ocjenu ruskog veleposlanika da su namjere Crne Gore da pristupi NATO alijansi zapravo “majmunska politika”, crnogorsko Ministarstvo vanjskih poslova i evropskih integracija je razumjelo kao ne baš “prijateljski i partnerski doprinos saradnji i stabilnosti regiona”. Da li su uvrede izrečene na račun jedne suverene države zahtijevale oštriju reakciju? Zašto se ambasador Ruske Federacije u Beogradu javnosti obraća na ovakav način? Najzad, zašto zvanična Srbija ćuti?

„Zato što su se, još od XIX veka, ruski ambasadori u Srbiji uvek ponašali kao gubernatori; naprosto, reč je o kontinuitetu“, kaže Žarko Korać. „Uzgred, brutalnost ambasadora Čepurina najviše podseća na način na koji su se svojevremeno ponašali nekadašnji sovjetski predstavnici u zemljama Varšavskog ugovora“.

**DANI: Za razliku od zemalja Varšavskog ugovora, Titova Jugoslavija je 1948. bila prekinula kontinuitet o kome ste govorili; ali... Ipak, jeste li očekivali reakciju Srbije?**

**KORAĆ**: Nisam. Oprostite, pa, sedeo sam u Skupštini i slušao kada je Tomislav Nikolić – u to vreme poslanik – rekao ne samo kako živi za dan kada će Srbija postati ruska gubernija, nego i kako Rusiju voli više od svoje zemlje! Taj čovek je, da vas podsetim, danas predsednik Republike. Pored toga, tokom nedavne posete Moskvi, predsednik je, u prisustvu šefa strane države, kritikovao svoju vladu, što neko ko drži do sebe, naprosto, ne radi. Na ovaj način Srbija zapravo daje za pravo Rusima da nas doživljavaju kao svoju polukoloniju.

**DANI: Da li je Srbija zaista ruska gubernija ili polukolonija?**

**KORAĆ**: Mislim da ipak nije. Naime, brutalnost u nastupu ruskih predstavnik pokazuje da je Rusija ozbiljno shvatila poslednje korake srpske vlade u pravcu evropskih integracija. Dakle, iako to javno negira, Moskvi očito veoma smeta činjenica da se Srbija danas nalazi pred dobijanjem datuma za početak pregovora sa EU; otuda ovakvi nastupi, brutalnost, nervoza, pretnje nekakvim „crvenim linijama“... Sve to na neki način podseća na ultimatum Austrougardske Srbiji 1914.

Sa druge strane, činjenica da ruski ambasador iz jedne kritikuje državu koja je sused njegovom domaćinu pokazuje koliko je Rusija u stvari nezadovoljna namerom Crne Gore da postane članica NATO pakta. I koliko je nemoćna da tako nešto spreči. Najzad, to pokazuje i na koji način – pokušavajući da sa Zapadom odigra tu veliku *partiju šaha* – Rusija doživljava Balkan...

**DANI: Kako ga doživljava?**

**KORAĆ**: Kao sopstvenu interesnu sferu. I to u smislu namere da obnovi svoju vojnu, političku i ekonomsku moć... Nažalost, sve o čemu govorimo je i prava slika koliko je vlast u Srbiji zapravo jadna, inferiorna i servilna. Uostalom, pogledajte gasni sporazum koji je Srbija potpisala sa Rusijom: pa, vi ste drugoj zemlji stavili na raspolaganje čak i svoje energetske izvore, eksploataciju... I sve to zbog navodne odbrane Kosova.

**DANI: Komentarišući molbu za pomilovanje koju je bivši šef DB-a Srbije, Radomir Marković, uputio predsjedniku Tomislavu Nikoliću, Vuk Drašković je primijetio da je ta molba došla neposredno nakon posjete *čuvenog* ruskog ministra za „vanredne situacije“, Sergeja Šojgua. Imaju li osnova spekulacije da se u ovom svojevrsnom skandalu kriju i „ruski pristi“ ?**

**KORAĆ**: Mogla bi da ima. Uostalom, ne zaboravite da je bivši načelnik Generalštaba, Veljko Kadijević, danas u Moskvi; tamo su, kao politički azilanti, supruga i sin Slobodana Miloševića; najzad, u Rusiji se, pre hapšenja i prebacivanja u Hag, jedno vreme krio i bivši general policije, Vlastimir Đorđević. Pružajući tim ljudima zaštitu, Rusija u stvari poručuje kako je režim Slobodana Miloševića - ali i njegove ključne ljude – uvek doživljavala kao prijateljski.

Inače, u slučaju da bude pomilovan, Rade Marković bi vlastima u Srbiji mogao da učini dvostruku uslugu: prvo, mogao bi da im ustupi onih petnaestak dosijea kojima sve vreme preti...

**DANI: Među kojima je i Vaš?**

**KORAĆ**: Jeste. Ali, kakva je svrha tih dosijea? Ako ih ustupi vlastima, Marković bi im – tako barem misli – pomogao da građanima Srbije konačno „objasne“ kako je 5. oktobar zapravo bio puč koji su, po nalogu zapadnih obaveštajnih službi, izvršili lideri ondašnjeg DOS-a. Na taj način bismo dobili još jednu potvrdu o tome da su Slobodan Milošević i Vojislav Šešelj bili patriote, a Zoran Đinđić, Srđa Popović – čiji je dosije, navodno, takođe u Markovićevim rukama – ja i ostali njihovi protivnici, naravno, notorni izdajnici Srbije.

**DANI: Kao danas Sonja Biserko?**

**KORAĆ**: Sonju Biserko ne napadaju samo neki od najpoznatijih ratnih huškača devedesetih koji su, uzgred, danas ponovo urednici glavnih srpskih medija; napadaju je oni koji tvrde da su Slobodan Milošević, Ratko Mladić i Radovan Karadžić „samo branili svoju zemlju i narod“; oni koji su od čoveka koji je tokom ratova na stranicama *Politike* govorio o „humanom preseljenju“ - što je grubi eufemizam za etničko čišćenje - napravili najuglednijeg pisca; oni koji misle da je “patriota” čovek koji je podržavao masovne zločine na prostoru bivše Jugoslavije ili o njima ćutao, a “izdajnik” onaj koji na tako nešto nije pristajao. I, zapitajmo se: koga štitimo kada lažemo za državu?

Zanimljivo, naša se javnost se ne plaši laži, nego upravo istine koju bi Sonja Biserko kao svedokinja na suđenju mogla izreći. I to je tužna suština napada na predsednicu Helsinskog odbora za ljudska prava u Srbiji: indirektno priznanje da ipak postoji svest bar o delu užasne istine o tome šta je, devedesetih godina prošloga veka, ova država činila u vreme ratova na prostoru bivše Jugoslavije. U tom pravci idu i aktuelni pokušaji rehabilitacije osuđenih ratnih zločinaca iz Drugog svetskog rata.

**DANI: U kom pravcu? Odakle pokušaji da se rehabilituje Draža Mihailović?**

**KORAĆ**: Odatle što se preko rehabilitacije Draže Mihailovića zapravo pokušavaju rehabilitovati ratovi i zločini devedesetih. Tragična teza Vuka Draškovića o tome da su Draža Mihailović i četnici bili proevropski nacionalisti na ovaj će način postati zvanična ideologija Srbije. Što je, oprostite, ravno ideološkom i političkom ludilu! Pored toga, u Srbiji ovih dana imate zanimljivu koincidenciju: ubrzava se proces rehabilitacije Draže Mihailovića, dok se istovremeno, na Javnom servisu - koji i ja kao građanin ove zemlje plaćam – preko jedne petparačke serije falsifikuje istorija, pokušava njena brutalna revizija. Sve ovo će, naravno, dovesti do pogoršanja odnosa sa susedima, pre svega sa Bosnom i Hercegovinom u kojoj su, i tokom Drugog svetskog rata, izvršeni stravični zločini prema Bošnjacima. Kao društvo i kao država, vi ste, dakle, prećutali zločine počinjene u BiH devedesetih; one počinjene tokom Drugog svetskog rata ćete na ovaj način i zakonom zaštititi! Što je ne samo ogromna sramota, nego i moralno nedopustivo.

Ali, dozvolite da se još jednom vratim na *sluča*j Radeta Markovića: taj čovek ima u rukama još jednu kartu...

**DANI: Koju?**

**KORAĆ**: U slučaju da Marković ostane u zatvoru, da ne bude pomilovan, možda bi se u javnosti mogla pojaviti imena saradnika DB-a koji su danas deo aktuelne vlasti. Naravno, reč je o takozvanoj *saradničkoj knjizi* koja je, zanimljivo, nestala; nje nema.

**DANI: Kako je nema?**

**KORAĆ**: Posle 5. oktobra, ta knjiga je na volšeban način nestala. Doduše, nađen je spisak saradnika iz Novog Sada; onaj beogradski – nikada! I možda je zbog toga savetnik predsednika Nikolića, Oliver Antić, išao kod Radeta Markovića u zatvor na pregovore, ko zna? U svakom slučaju, bilo bi interesantno čuti da li je, kao predsednik Komisije za pomilovanje, Antić odlazio u zatvor kod svakog osuđenika; ili je, u tom smislu, Rade Marković izuzetak. Budući da postoje indicije da je to jedini put kada je predsednikov savetnik otišao u zatvor, pitanje je - zbog čega je Antića toliko zainteresovao konkretan slučaj. Odmah da kažem da je teza o tome da je išao zato što je ovaj pokazao nameru da govori o Slavku Ćuruviji – koješta!

***DANI: Zašto?***

***KORAĆ***: Zato što je Marković već imao bezbroj prilika da govori o Ćuruvijinom ubistvu; a, eto, ćutao je... Najzad, ostaje i pitanje: da li je Oliver Antić kod Radomira Markovića odlazio u svoje ili u ime predsednika Republike.

**DANI: Šta vi mislite?**

**KORAĆ**: Mislim da je odlazio kao „ambasador“ grupe koja je danas na vlasti. Ne kažem svih koji čine valast, ali jednog dela svakako. I to kako bi pregovarao o obe teme o kojima sam već govorio.

**DANI: Ali, kako čovjek koji je u karijeri imao toliko skandala i dalje opstaje na mjestu savjetnika predsjednika Republike?**

**KORAĆ**: Vaše pitanje zapravo vodi do suštinskog problema društva u kome živimo. Dakle, Srbija se danas nalazi u jednom od najopasnijih stanja koje mi psiholozi nazivamo – moralna tupost. To znači da ljudi, osim ako nije reč o nekom tako drastičnom slučaju, uglavnom ne reaguju na bilo kakvo kršenje moralnih normi; naprosto, ravnodušni su prema svemu što ih se direktno ne tiče. Uzmite Tomašicu koja je, pored Srebrenice, verovatno najveće pojedinačno stratište u bivšoj Jugoslaviji. Pritom, u Prijedoru nije bilo sukoba, čime se ukida i ono izmišljeno opravdanje – bio je rat, u ratu ljudi stradaju; ne… A u Tomašici je ubijeno blizu hiljadu Bošnjaka i Hrvata! U okolini tog mesta imate sela u kojima žive Srbi koji dvadeset i dve godine ćute; niko ni reč da kaže! Nikada! U međuvremenu, tu je rođena cela generacija ljudi koja o tom stravičnom zločinu ne govori, koja o tome nikada ništa nije čula. Svi se prave ludi.

Prošle nedelje sam bio u Prijedoru i, bez obzira na to što sam znao šta se tamo dogodilo, u Beograd sam se vratio postiđen, ogorčen; zgrožen nad tom teškom spoznajom o tome šta je čovek, na šta je sve spreman; sa ogromnim teretom i mukom; …

Na kraju, bilo bi možda zanimljivo pogledati kako na istu tu Tomašicu reaguju građani Srbije…

**DANI: Kako reaguju?**

**KORAĆ**: Ništa! Evo, to pitanje postavite obrazovanim građanima: tvrdim da niko od njih neće znati da vam odgovori na pitanje šta se tamo dogodilo. U tom smislu, ako se vi kao država trudite da pokažete da u tom ratu niste učestvovali, da sa tim zločinima, sa počinjenim genocidom nemate ništa, pa, zašto vas onda čudi to što se ljudi koji su nekada bili u krvavom zagrljaju sa Miloševićem danas rehabilituju, što od predsednika Republike traže pomilovanje; i što građani na sve to ne reaguju?!

**DANI: Ipak, javnost je burno reagovala na ideju o pomilovanju Radomira Markovića.**

**KORAĆ**: Jeste, zato što je reč o drastičnom slučaju, o podsećanju na to da Rade Marković i ova vlast dele istu prošlost. Iako, formalno, u to vreme nisu bili na vlasti, radikali su bili nosioci iste, Miloševićeve politike. U tom smislu, ubistva koja su se dogodila devedesetih bila su vezana kako za bivše, tako i za aktuelne, „dopisne“, povremene ili stalne pripadnike iste Službe na čijem je čelu dugo bio Jovica Stanišić. I taj je savez krvlju zapečaćen. U tom *bratstvu u krvi* vi više i ne znate šta oni jedan o drugom znaju, kako jedni druge pokrivaju. Te bi veze valjalo jednom identifikovati.

I, kada već pominjem moralnu tupost… Tomislav Nikolić je nedavno, u intervju hrvatskoj televiziji, zamerio Hrvatskoj to što se u njihovim udžbenicima pominju nekakvi četnici. Pa, molim vas… Za razliku od naših moralno otupelih građana, Hrvati su svesni da te reči izgovara čovek koji je devedesetih ratovao u Slavoniji i koji je na Romaniji proglašen za četničkog vojvodu! Što je Nikolić, izgleda, ovom prilikom naprasno zaboravio…

**DANI: Kao što i potpredsjednik Vučić, kritikujući fašističke povike na stadionima u Hrvatskoj, s ponosom kaže kako u Srbiji ne možete čuti ništa slično. Čekajte, a *Nož, žica, Srebrenica*? Šta je to? “Podrazumevajući fašizam”?**

**KORAĆ**: Nemojte se čuditi Aleksandru Vučiću koji, kao i Nikolić i Ivica Dačić, negirajući prošlost, pokušavaju da negiraju i sopstvenu ulogu u njoj… Sećam se, čitao sam esej nekog dosta ozbiljnog političkog analitičara koji je rekao da je XX vek najkraći vek u ljudskoj istoriji, jer između 1917. i 1989 - kada je komunizam kolabirao svuda, pa i u bivšem SSSR-u - postoji rupa. Taj čovek postavlja pitanje: šta mislite, kako bi trebalo da se oseća onaj koji je rođen u bivšem Sovjetskom Savezu i koji odjednom shvata da je njegov, kao i život njegovih roditelja, njegovih predaka zapravo – ništa; nije ni postojao. Dakle, dogodilo se nešto loše i hajde da se sada pretvaramo da toga nije ni bilo.

Ako govorimo o Srbiji – ali to se odnosi i na veliki deo bivše Jugoslavije – videćete da ovde nismo imali samo tešku tranziciju koju su obeležile ne samo pljačka, bogaćenje jednih a siromašenje drugih i ubistvo premijera, nego i rat koji se eufemistički zove - građanskim. Svakako, taj rat je imao i elemente građanskog, ali nije bio samo to.

***DANI: Nego?***

***KORAĆ***: Po svom suštinskom karakteru, ono što se devedesetih događalo na prostoru bivše Jugoslavije bio je unapred osmišljen i isplaniran sukob sa ciljem da se raskomadju teritorije Hrvatske i Bosne i Hercegovine, a njihovo nesrpsko stanovništvo ako ne pobije, onda makar protera. To dokazuju nikada dovoljno objašnjeni plan *Ram* i zamišljene granice Velike Srbije koje je svojevremeno iscrtao Vojislav Šešelj: Karlovac-Karlobag-Ogulin-Virovitica. Dakle, reč je o agresiji i to na dve međunarodno priznate države, članice UN. E, sada, druga je stvar to što ste vi u međuvrenu na sve načine pokušavali da isprovocirate sukobe koji imaju elemente građanskog rata... Sve su to, dakle, traume sa kojima se naše društvo još uvek nije suočilo i zbog čega danas imamo onemoćale, moralno tupe građane koji bi, kada bi tako nešto dopustile Evropa i svet, dozvolili da Srbija ponovo dobije diktatora.

***DANI: Postoji li takva opasnost?***

***KORAĆ***: Reći ću vam: 1922. godine Benitio Musolini je umarširao u Rim i osvojio vlast bez ijednog ispaljenog metka. Iako se obično čuvam istorijskih analogija, dozvolite da kažem da me je dolazak “reformisanih” radikala na vlast neodoljivo podsetio na Musolinijev “Marš na Rim”. Ljudi su, naprosto, bili izmučeni, razočarani, umorni; bilo im je dosta svega. Time, naravno, ne želim da ih opravdavam…

**DANI: Šta želite?**

**KORAĆ**: Pokušavam da objasnim zašto građani Srbije reaguju samo na užas i zbog čega su ravnodušni prema svemu onome što je do užasa… Nedavno smo među studentima psihologije beogradskog Filozofskog fakulteta sproveli istraživanje o tome da li su i u kojoj meri ti mladi ljudi konstatovali prosjake na ulicama Beograda; zaključak je bio neverovatan: većina tako nešto uopšte ne primećuje. Da, kažu, videli smo nešto, ali… Očigledno je da su građani međuvremenu iz sopstvene percepcije isključili siromaštvo, bedu, kriminal i moralo bi da se dogodi nešto veoma drastično da bi uopšte reagovali. Tome je, naravno, doprinelo ogromno razočarenje koje su doživeli poslednjih desetak godina, naročito u vreme vlasti Borisa Tadića, u koga je, ipak, polagana neka nada.

**DANI: Zašto je građane toliko razočarao Boris Tadić?**

**KORAĆ**: Zbog toga što ste u Srbiji, umesto sadržine, imali samo praznu formu; zbog beskrupulozne, nezapamćene pljačke, enormnog bogaćenja jednog broja ljudi bliskih vlasti, siromašenja drugih, korupcije... Tako su ovi koji trenutno vode zemlju „umarširali u Beograd“: pre svega zahvaljujući obećanjima da će vratiti sve ono što su oteli i opljačkali saradnici Borisa Tadića; koje će, je li, oni strpati u zatvor.

Iako građani danas vide na šta liči obećana „borba protiv korupcije i kriminala“, srpsko društvo je, kažem, prilično inertno i obično sa zakašnjenjem reaguje na društvene probleme. I zato, uprkos svemu, trpi autoritarnnog lidera kakav je Aleksandar Vučić, na čija pleća pokušava sve da svali. Iako je jasno da prvi potpredsednik vlade za tako nešto nije sposoban.

**DANI: Zašto?**

**KORAĆ**: Iako je reč o čoveku koji nesumnjivo uči i koji je pokazao političku hrabrost u odnosu na pitanje rešavanja kosovskog problema, Vučić uglavnom vuče poteze koji obesmišljavaju sve što prethodno obeća. To možete videti i po načinu na koji bira saradnike, po tome kako funkcioniše njegova stranka, po njegovom odnosu prema društvu, preziru koji pokazuje prema javnosti…

**DANI: Kako to prvi potpredsjednik vlade pokazuje prezir prema javnosti? Ne čini li Vam se da potpredsjednik Vučić zapravo ima strahovitu potrebu da se dnevno pojavljuje u medijima samo da bi nekome prijetio?**

**KORAĆ**: Naravno. I to je osobina koja prati sve autoritarne lidere. A Srbija je, prvi put nakon Slobodana Miloševića, dobila autoritarnog vođu koji mora da je uvek u pravu, koji ne podnosi kritiku i koji svaku primedbu na ono što radi doživljava kao napad na sopstvenu ličnost.

Uzgred, videli ste da pojedini mediji spekulišu kako je „slučaj Radomira Markovića“ zapravo pokazao da između predsednika Republike, Tomislava Nikolića i prvog potpredsednika Vlade, Aleksandra Vučića navodno besni rat...

**DANI: Vjerujete li u to?**

**KORAĆ**: Iskreno, ne držim mnogo do tih spekulacija. Bez obzira na to što znam da su predsednik Republike i prvi potpredsednik vlade uvek imali komplikovan odnos. Ako ništa, reč je o generacijskoj razlici. Da ne govorimo o tome da je, iako je na vlast došao na krilima Nikolićeve predsedničke pobede, Aleksandar Vučić danas centralna politička figura u Srbiji. Što, naravno, kod Nikolića izaziva određeno nezadovoljstvo i frustraciju. Ipak, kažem vam: izbegao bih da zaigram na kartu sukoba između dve najmoćnije političke ličnosti koji bi onda, navodno, Srbiji izvukao iz situacije u kojoj se nalazi. Naprosto, u tako nešto ne verujem.

***DANI, 5. Decembar 2013***